b'\n_START_ARTICLE_\nPoliitiline religioon\n_START_PARAGRAPH_\nPoliitiline religioon (ka tsiviilreligioon, sekulaarne religioon) on interdistsiplinaarse anal\xc3\xbc\xc3\xbcsi m\xc3\xb5iste, mis peaks selgitama totalitaarse \xc3\xbchiskonna teket ja toimimist. M\xc3\xb5iste v\xc3\xb5eti kasutusele 1930. aastatel diktaatorlike re\xc5\xbeiimide (natsionaalsotsialism) ja totalitaarriikide iseloomustamiseks (stalinism)._NEWLINE_Poliitiline religioon ei ole jumalavalitsus (teokraatia). Jumalavalitsuses legitimiseerib poliitiline juhtkond v\xc3\xb5imu jumalale viidates. Poliitilise religiooni puhul v\xc3\xb5etakse v\xc3\xb5imu legitimiseerimiseks \xc3\xbcksikuid osi usunditest (nt valitseja jumalikustamine Rooma keisrikultuses).'